สุดทนตายฉลองสงกรานต์ รณรงค์ซื้อประกันชีวิต
ความตายที่มากับเทศกาลแห่งความสุข &#8220;สงกรานต์&#8221; วันปีใหม่ไทย
19 ส.ค. 2554

ความตายที่มากับเทศกาลแห่งความสุข “สงกรานต์” วันปีใหม่ไทย 
 โดย...วารุณี อินวันนา
ความตายที่มากับเทศกาลแห่งความสุข “สงกรานต์” วันปีใหม่ไทย กลายเป็นเรื่องที่หลีกเลี่ยงได้ยาก แม้ทุกหน่วยงานที่เกี่ยวข้องจะออกมาตรการตั้งด่านตรวจแอลกอฮอล์ ดักจับความเร็ว แต่ผู้เดินทางก็ยังต้องเสี่ยงกับความตายจากอุบัติเหตุบนท้องถนนกันทุกปี รวมถึงปีนี้ก็ไม่แน่ว่าจะได้กลับไปเห็นหน้าครอบครัวเช่นทุกปี




 
ล่าสุด ปี 2553 มีสถิติชัดเจนถึงจำนวนการเกิดอุบัติเหตุทางถนน 3,516 ครั้ง มีผู้เสียชีวิต 361 คน มีผู้ได้รับบาดเจ็บ 3,802 คน ในจำนวนผู้ที่ตายไป 361 คน เกิดจากประมาทเอง และเกิดจากความประมาทของผู้ใช้รถใช้ถนน สร้างความสูญเสียให้ครอบครัว งบประมาณรัฐ และบริษัทประกันภัยปีละจำนวนไม่น้อย
ปี 2554 นี้ บริษัทประกันภัยมีการตื่นตัวเป็นพิเศษในการออกมาตรการรณรงค์ลดการเกิดอุบัติเหตุ ขณะเดียวกันก็ออกสินค้าประกันภัยอุบัติเหตุส่วนบุคคล เพื่อไว้ให้ประชาชนได้เลือกซื้อก่อนออกเดินทางกันอย่างคับคั่ง 
สุทธิ รจิตรังสรรค์ นายกสมาคมประกันชีวิตไทย ได้ออกมาเตือนประชาชนทั่วไปว่า ประชาชนที่มีประกันชีวิตควรตรวจสอบว่ากรมธรรม์ประกันภัยยังคงมีผลบังคับหรือไม่ หรือถึงกำหนดชำระเบี้ยประกันภัยในระยะเวลาดังกล่าว จะได้ชำระเบี้ยประกันภัยเพื่อให้มีความคุ้มครองต่อเนื่อง 
การเดินทางในช่วงเทศกาลต่างๆ อาจเกิดเหตุที่ไม่คาดคิดขึ้นได้ หากเกิดเหตุการณ์ไม่คาดฝัน และกรมธรรม์ประกันชีวิตยังมีผลบังคับอยู่ก็จะสามารถช่วยแบ่งเบาภาระค่าใช้จ่ายในการรักษาพยาบาลได้อย่างแน่นอน หากขาดการชำระเบี้ยประกันชีวิตจะมีผลให้กรมธรรม์ขาดอายุ ซึ่งจะทำให้ขาดความคุ้มครองเมื่อเกิดอุบัติเหตุ ผู้เอาประกันภัยจะไม่สามารถเรียกร้องค่าสินไหมจากบริษัทได้
ด้านสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้ร่วมกับสมาคมประกันวินาศภัย อู่กลาง ให้บริการตรวจสภาพรถฟรีก่อนเดินทาง และแนะนำประชาชนให้ซื้อประกันอุบัติเหตุส่วนบุคคลก่อนเดินทาง เพื่อจะได้มีความคุ้มครองกรณีประสบอุบัติเหตุและเสียชีวิต
ขณะที่บริษัท กลางคุ้มครองผู้ประสบภัยจากรถ (บริษัทกลาง) บริษัท อเมริกันอินเตอร์แนชชั่นแนลแอสชัวรันส์ (เอไอเอ ประเทศไทย) มีการรณรงค์ให้ประชาชนที่ขับขี่หรือซ้อนมอเตอร์ไซค์สวมหมวกกันน็อกเป็นพิเศษขึ้นระหว่างวันที่ 24 มี.ค.15 พ.ค. 2554 ที่กรุงเทพฯ หัวเมืองใหญ่ รวมทั้งที่ถนนสายข้าวทั้ง 9 แห่งทั่วประเทศในช่วงเทศกาลสงกรานต์ สอดคล้องกับนโยบายของสหประชาชาติที่ต้องการให้ทุกประเทศทั่วโลกตระหนักถึงความสูญเสียจากอุบัติเหตุทางถนน และให้ถือเป็นปัญหาระดับโลกที่ทุกประเทศต้องร่วมมือกันแก้ไข โดยกำหนดให้ปี 2554–2563เป็นทศวรรษแห่งความปลอดภัยทางถนน โดยประเทศไทยได้กำหนดให้ปี 2554 เป็น “ปีแห่งการรณรงค์ส่งเสริมการสวมหมวกนิรภัย 100%” 
ทางบริษัท เอไอเอ ประเทศไทย ยังได้ออกกรมธรรม์ประกันอุบัติเหตุส่วนบุคคล “คูณสาม ซูเปอร์เซฟ” ที่นำเสนอขายพิเศษเฉพาะช่วงวันที่ 130 เม.ย. 2554 คุ้มครองการเสียชีวิตจากอุบัติเหตุทุกกรณี และเพิ่มเติมเป็น 2 เท่าของจำนวนเงินเอาประกันภัยหากเสียชีวิตขณะเดินทางโดยรถยนต์นั่งส่วนบุคคล และความคุ้มครองพิเศษเพิ่มเติมอีก 1 เท่า รวมเป็น 3 เท่า ในกรณีที่ประสบอุบัติเหตุใน 15 เทศกาลวันหยุดนักขัตฤกษ์ของไทย
สำหรับอัตราเบี้ยประกันภัย 2,500 บาท ให้ความคุ้มครองในวงเงิน 5 แสนบาท กรณีประสบอุบัติเหตุเสียชีวิต สูญเสียอวัยวะ สายตา หรือทุพพลภาพถาวรสิ้นเชิง รวมทั้งการเสียชีวิตอันเนื่องจากอุบัติเหตุขณะขับขี่หรือซ้อนท้ายรถจักรยานยนต์ ค่ารักษาพยาบาลอันเนื่องจากอุบัติเหตุในวงเงิน 6 หมื่นบาทต่อครั้ง ค่ารักษาพยาบาลอันเนื่องจากกระดูกแตกหักจากอุบัติเหตุ 3 หมื่นบาท ความคุ้มครองกรณีฆาตกรรม การจลาจล หรือลอบทำร้าย ในวงเงิน 2.5 แสนบาท
กานดา วัฒนายิ่งสมสุข ผู้จัดการฝ่ายสื่อสารองค์กร บริษัท วิริยะประกันภัย ออกมาเชิญชวนให้ประชาชนเข้ารับการตรวจสภาพความพร้อมเบื้องต้นของรถยนต์ฟรีที่ศูนย์ซ่อมมาตรฐานของวิริยะประกันภัยทั้ง 18 แห่ง ครอบคลุม 12 พื้นที่ในกรุงเทพฯ ภายใต้โครง “ตรวจรถก่อนใช้ ปลอดภัยแน่นอน” ที่ได้ร่วมกับกรมการขนส่งทางบกทุกปี ซึ่งปีนี้จัดขึ้นระหว่างวันนี้ถึงวันที่ 10 เม.ย. 2554 
นอกจากนี้ ยังได้ออกกรมธรรม์ “ท่องเที่ยวสุขใจ” รับเทศกาลสงกรานต์ ให้ความคุ้มครองอุบัติเหตุขณะเดินทางสูงถึง 2 แสนบาท ค่ารักษาพยาบาล 2 หมื่นบาทต่อครั้ง คุ้มครองที่อยู่อาศัยกรณีไฟไหม้ ฟ้าผ่า ระเบิดจากก๊าซหุงต้ม รถยนต์ชนบ้าน เครื่องบินและสิ่งของบนเครื่องตกใส่บ้าน ท่อน้ำ คุ้มครองทรัพย์สินภายในบ้านถูกขโมย ที่มีร่องรอยงัดแงะชัดเจน ประตู หน้าต่างเสียหายเนื่องจากการงัดแงะ 5 หมื่นบาท ราคาเบี้ยประกันภัยเพียง 205 บาทต่อความคุ้มครอง 5 วัน ถ้า 7 วัน ราคา 230 บาท และ 14 วัน ราคา 325 บาท สำหรับ 1 คน แต่ถ้าซื้อ 3 คนพร้อมกัน 5 วัน ราคา 395 บาท คุ้มครอง 7 วัน ราคา 440 บาท และ 14 วัน ราคา 625 บาท
ด้านบริษัท ไทยประกันชีวิต เร่งให้บริการสินไหมกรณีการเสียชีวิตจากอุบัติเหตุภายใน 24 ชั่วโมง โดยจะมีการตรวจสอบ รายชื่อผู้เสียชีวิตจากข่าวต่างๆ และแจ้งให้ทายาทผู้เสียชีวิตทราบถ้ามีประกันอยู่กับบริษัท
“โดยเฉลี่ยลูกค้าของบริษัทจะเสียชีวิตช่วงสงกรานต์ประมาณ 30 ราย ซึ่งเรามีทีมเฉพาะกิจในการให้บริการสินไหมภายใน 24 ชั่วโมง” สวัสดิ์ นฤวรวงศ์ ผู้ช่วยกรรมการผู้จัดการ บริษัท ไทยประกันชีวิต กล่าว
ทั้งนี้ ก่อนออกเดินทางจึงควรตรวจสภาพรถให้เรียบร้อย และตรวจสอบว่ากรมธรรม์มีผลบังคับอยู่หรือไม่ เพื่อจะได้อุ่นใจว่าหากเกิดเหตุไม่คาดฝัน อย่างน้อยก็สามารถรักษาเงินในกระเป๋าไว้ได้ และขอให้ทุกคนเดินทางถึงจุดหมายโดยสวัสดิภาพ สุขสันต์วันสงกรานต์